**Samandráttur av avgerðum,
tiknar í Skatta- og avgjaldskærunevndini
19.01.2005**

**Avgerð tikin 19.01.2005, j. nr.: 04-02-23-15**- Avskriving av bygningi
- § 17 í avskrivingarlógini

**Samandráttur:** Kærarin átti ein bygning í trimum hæddum, sum varð leigaður út til skrivstovuvirksemi hjá tveimum virkjum. Toll- og Skattstova Føroya vildi ikki loyva avskriving fyri eitt rúm á ovastu hædd, sum tey mettu einans varð brúkt til bústað, og tann partin av niðastu hæddini, sum varð brúkt til fýrrúm og kjallara. Kærarin hevði fingið fult viðhald í Kommunalu skattakærunevndini. Skatta- og avgjaldskærunevndin avgjørdi at staðfesta avgerðina hjá Kommunalu skattakærunevndini, tó við teirri broyting, at avskriving var ikki loyvd fyri tann partin av niðastu hæddini, sum ikki var partur av leigumálinum. Frádráttur fyri rakstrarútreiðslur varð loyvdur í sama lutfalli sum avskriving.

**Avgerð tikin 19.01.2005, j. nr.: 04-02-21-20**- Hækking av inntøku
- Negativ eginnýtsla
- § 25 í skattalógini

**Samandráttur:** Kært varð um hækkingar, sum Toll- og Skattstova Føroya hevði gjørt grundað á stóra negativa eginnýtslu. Skatta- og avgjaldskærunevndin partvíst staðfesti hækkingarnar og partvíst heimvísti hækkingarnar til nýggja viðgerð hjá Toll- og Skattstovu Føroya. Í einstøkum føri fekk kærarin viðhald.

**Avgerð tikin 19.01.2005, j. nr.: 04-03-31-13**- Mvg-frádráttur
- Niðurlagt vinnuvirki
- § 16 í mvg-lógini

**Samandráttur:** Kært varð um, at Toll- og Skattstovan kravdi aftur frádrigið mvg av einum bili, tí kærarin gavst við virksemi sínum. Skatta- og avgjaldskærunevndin staðfesti avgerðina hjá Toll- og Skattstovuni.

**Avgerð tikin 19.01.2005, j. nr.: 04-02-22-9**- Innlating av sjálvuppgávu
- § 100 og § 105 í skattalógini

**Samandráttur:** Toll- og Skattstova Føroya noktaði kæraranum at fáa longt freistina fyri innlating av sjálvuppgávu og roknskapi í ein mánaða afturat. Skatta- og avgjaldskærunevndin avgjørdi at staðfesta avgerðina hjá Toll- og Skattstovu Føroya, tá kærarin frammanundan hevði fingið útsetilsi í ein mánaða, og hann ikki hevði víst á aðrar enn somu grundgevingar, sum í fyrru umsóknini og avgerðin hjá Toll- og Skattstovu Føroya varð tí mett at verða saklig og grundað

**Avgerð tikin 19.01.2005, j. nr.: 04-02-22-10**- Innlating av sjálvuppgávu
- § 100 og § 105 í skattalógini

**Samandráttur:** Kært varð um at Toll- og Skattstovan ikki vildi leingja freistina fyri at lata inn sjálvuppgávu og roknskap fyri 2003. Skatta- og avgjaldskærunevndin staðfesti avgerðina hjá Toll- og Skattstovuni tí grundarlag sást ikki vera fyri at geva útsetilsi

**Avgerð tikin 19.01.2005, j. nr.: 04-03-31-16**- Mótrokning av negativum mvg fyri skattaskuld
- Mótrokningarreglur

**Samandráttur:** Kært varð um, at Toll- og Skattstovan hevði mótroknað negativt mvg, sum skuldi komið til útgjaldingar í februar 2004, í gamlari skattaskuld. Kærarin metti seg ikki skylda tað skattakrav, ið hann varð kravdur eftir, og mótmælti hann tí mótrokningini. Skatta- og avgjaldskærunevndin staðfesti avgerðina hjá Toll- og Skattstovuni um mótrokning.